**O floare, un câine**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă culcasem odată lângă o stea;

o floare, un câine era lumea mea.

Iar dacă mai încape vreun cuvânt,

câinele și floarea erau umbre -n vânt.

Floarea se varsă de la sine,

rupându-se în două

cu fruntea sa lovită de fulgerul de rouă.

Pământ se face și așchie de sânge;

atât a fost iubită,

dar n-are cine-o plânge.

Câinele zace cu ochii pironiți în poartă,

să-și vadă stăpânul...

de-ar mai veni o dată.

Se clatină dar frunza, se clatină un fir,

azi-noapte se visase stejar în cimitir.

Nu poate să vorbească,

scâncește într-un plâns subțire,

ar vrea să se pornească

la drum, spre cimitire.

Îi umblă tot amarul prin inimă și vine,

stăpânul este dus: se uită... poate vine.

Îi umblă ochii triști la floare și la poartă,

acolo îl vedea venind de fiecare dată.

Dar știe că pâinii îi este dat să fie pâine,

câinelui îi e sortit să moară câine.

Că aerul mai blând e aici, acasă. Și n-a uitat,

că poarta e deschisă, stăpânu’ e plecat.